สังคมข่าวหุ้น
ตลาดหุ้นไทยล่าสุดปิดการซื้อขายที่ระดับ 1,621.30 จุด ปรับเพิ่มขึ้น 0.88 จุด พ่วงด้วยมูลค่าการซื้อขายรวม 4.9 หมื่นล้านบาท * กลุ่มเข้าซื้อสุทธิทางสถาบันพลิกกลับมาเข้าเก็บไป 1,716 ล้านบาท ตามด้วยบัญชีบริษัทหลักทรัพย์ 1,437 ล้านบาท ส่วนขาเทขายสุทธิรายย่อยสาดออกกระจาย 2,643 ล้านบาท ตามด้วยต่างชาติ 510 ล้านบาท
7 ก.ย. 2560

* ตลาดหุ้นไทยล่าสุดปิดการซื้อขายที่ระดับ 1,621.30 จุด ปรับเพิ่มขึ้น 0.88 จุด พ่วงด้วยมูลค่าการซื้อขายรวม 4.9 หมื่นล้านบาท * กลุ่มเข้าซื้อสุทธิทางสถาบันพลิกกลับมาเข้าเก็บไป 1,716 ล้านบาท ตามด้วยบัญชีบริษัทหลักทรัพย์ 1,437 ล้านบาท ส่วนขาเทขายสุทธิรายย่อยสาดออกกระจาย 2,643 ล้านบาท ตามด้วยต่างชาติ 510 ล้านบาท
* เริ่มกันด้วยหุ้นแรกของเลือกมองไปที่หุ้น IVL กันหน่อย หลังจากในช่วงนี้กระแสหุ้นใหญ่เริ่มกลับมาร้อนแรงอีกรอบแล้ว โดยในส่วนของ “อินโดรามา เวนเจอร์ส” มีความน่าสนใจในแง่ผลการดำเนินงานงวดไตรมาส 3 ที่จะได้เห็นกำไรเติบโตแบบโดดเด่น ซึ่งล่าสุดโบรกฯ เองยังคาดจะมีทำกำไรหลักโตสูงถึง 4 พันล้านบาท เพิ่มขึ้นเกิน 60% จากช่วงปีก่อน
* โดยเป็นผลมาจาก 3 ปัจจัยสำคัญหลัก  1.ส่วนต่างราคาผลิตภัณฑ์ที่ออกมาอยู่ในเกณฑ์ดีต่อเนื่องสวนกระแสโลว์ซีซั่น 2.ปริมาณขายสินค้าที่ปรับเพิ่มขึ้นในระดับสูงตามการเติบโตของสินค้ากลุ่ม PET 3.โรงงานสหรัฐอเมริกาที่เคยต้องปิดกันไปชั่วคราวจากเหตุการณ์พายุเฮอริเคนฮาร์วีย์กลับมาเดินเครื่องได้ตามปกติแล้ว
* ดังนั้น ภายใต้ 3 ปัจจัยนี้นับเป็นฐานกำลังสำคัญที่จะช่วยหนุนให้กำไรของ IVL ออกมาสดใส  เมื่อวานทำราคาปิดบวกยืนเหนือระดับ 40 บาท วันนี้ต้องจับตาดูกันหน่อย เพราะหากต้านแรงขายทำกำไร และสามารถรักษาฐานราคาหุ้นไว้มั่นคง มีโอกาสสูงไม่เบาที่จะเห็น IVL สร้างฐานราคาหุ้นใหม่ เพื่อใช้สตาร์ทวิ่งยาวต่อไปในวันข้างหน้า
* หุ้น SPA ของดีที่หลายคนมองข้ามและเป็นอีกหุ้นที่เคยแนะนำให้หาจังหวะเข้าสะสมไว้บ้าง เนื่องจากชอบในตัวพื้นฐานบริษัทที่พร้อมเติบโตควบคู่ไปกับอุตสาหกรรมท่องเที่ยวของไทยที่อยู่ในภาวะขาขึ้นต่อเนื่อง เมื่อวานมูลค่าการซื้อขายไหลเข้ามาสนั่นตลอดวันเฉียด 500 ล้านบาท พร้อมกับผลักดันให้ราคาหุ้นปิดบวกไป 1.46% มาอยู่ที่ระดับ 13.90 บาท
* ส่องเทรนด์ธุรกิจครึ่งปีหลังสดใสหายห่วง เพราะถือเป็นช่วงไฮซีซั่นของการท่องเที่ยว ทำให้มีกลุ่มลูกค้าเข้ามาใช้บริการของ SPA หนาแน่นและหนุนให้กำไรของบริษัทมีโอกาสเติบโตต่อเนื่องทุกไตรมาส ท่าทางอีกไม่นานคงมีลุ้นได้เห็นราคาวิ่งทะลุ 14 บาท เผลอๆ จะท้าทายกับราคาเป้าหมายที่โบรกฯ ตั้งไว้แถว 15 บาทด้วยซ้ำไป ใครมีอยู่ในแล้วมือถือยาวต่อไปได้เลย
* ปิดท้ายด้วยหุ้น ZIGA ที่ไม่รู้กินยาโด๊ปมาจากไหนถึงได้วิ่งดีเดือดขึ้นทำนิวไฮกันในรอบ 2 เดือนตั้งแต่เข้าจดทะเบียนตลาด mai ที่สำคัญมีวอลุ่มการซื้อขายโป่งมหาศาลแบบเป็นปริศนา (จนน่าตั้งคำถาม) สะท้อนได้จากมูลค่าการซื้อขายตลอดวันที่พุ่งกระฉูดไปเกือบ 3,000 ล้านบาท แม้สุดท้ายจะเผชิญแรงขายทำกำไรในช่วงระหว่างวัน แต่ยังคงปิดบวกที่ 6.80 บาท เพิ่มขึ้นเกือบ 8% ได้
* งานนี้ ยังไม่มีสัญญาณบ่งชี้ความชัดเจนออกมาว่า อะไรคือสาเหตุที่ทำให้หุ้นวิ่งดุเดือดได้ขนาดนี้ เพราะถ้าจะบอกกันว่าเป็นผลมาจากทิศทางธุรกิจช่วงครึ่งปีหลังเติบโตแกร่ง ขานรับยอดขายสินค้าที่กระฉูด หรือ ราคาหุ้นในปัจจุบันของ ZIGA ยังคงปรับเพิ่มขึ้นไม่เยอะและมี P/E ไม่สูงเมื่อเทียบไอพีโอตัวอื่น นิวส์เวฟขอบอกเลยว่า มันดูไม่มีน้ำหนักมากพอเลยนะ
* โดยเฉพาะหุ้นไอพีโอที่ตามปกติแล้วหลังจากเข้าเทรดใน mai มาพักใหญ่มูลค่าการซื้อขายระดับหลักร้อยล้านบาทนี่ก็เก่งมากแล้ว แต่นี่ ZIGA ซัดกระหน่ำไปถึงระดับเกือบ 3,000 ล้านบาท จัดว่าเยอะเสียจนหุ้นบลูชิพยังต้องยอมหลีกทางให้ ขณะที่ทางทีมงานนักข่าวเองก็ได้พยายามสอบถามข้อเท็จจริงไปทางผู้บริหาร แต่ยังคงไร้วี่แววคำตอบ เพราะไม่สามารถติดต่อได้ งานนี้ ขอให้จับตาดูความเคลื่อนไหวกันต่อไป เพราะแม้ในแง่พื้นฐานยอมรับว่าเป็นหุ้นที่มีความน่าสนใจไม่เบา แต่หากยังขาดความชัดเจนถึงปัจจัยที่ทำให้วิ่งกระฉูด แนะนำให้ถอยห่างออกมาดูไกลๆ ไปก่อนดีกว่า เพราะท่าทางโอกาสติดดอยมีเปอร์เซ็นต์สูงกว่าได้กำไร